Reddet etter jordras: – Vi hadde ikke noe annet valg
NORD-AURDAL (VG) Flere ras har rammet flere steder i Valdres. I natt ble det dramatisk for familien Ødegaard. Knut Ødegaard sier til VG at det har vært en dramatisk natt for familien, men at alle er i god behold, forholdene tatt i betraktning. – Vi ble hentet i et helikopter rundt klokken syv i morges. Det kom et brak rundt klokken 04.30, som viste seg å være et jordras, og rett etterpå ble vi ringt av politiet som sa at vi måtte evakueres. Like etter samtalen med politiet kom det enda et jordras. Etter litt organisering, ble familien til Knut evakuert av et Sea King-helikopter. Påvirkes du av uværet? Send oss tips og bilder her! – Da pakket vi sammen de viktigste eiendelene og oss selv, så ble vi hentet ut. Det var rett og slett uvirkelig, forteller Ødegaard om evakueringen.  To boliger er evakuert, mens et redningshelikopter er på vei til å evakuere enda en bolig. – En familie på fire er isolert. Nødetatene kommer ikke til på grunn av mye jord og vann, sa operasjonsleder Øyvind Bakken til VG om situasjonen til familien Ødegaard i natt. SISTE: Flere ras i Valdres - E16 stengt og beboere evakueres – Bekymret for huset Han, kona og de to barna på åtte og 13 år, er nå innlosjert på Fagernes hotell. Ingen er fysisk skadd, men det har vært en dramatisk hendelse for familien, forklarer Ødegaard. – Hvordan har natten vært? – Det har vært en uvanlig natt for oss. Det er trygt nå, men det er ingen tvil om at det har vært ganske dramatisk. Vi skjønte etter hvert at vi ikke hadde annet valg enn å evakuere, så jeg er glad vi fikk så god hjelp av Sea King og politiet, sier familiefaren om redningsaksjonen. – Er dere bekymret for huset? – Vi er selvsagt bekymret for huset, men det viktigste er at alle er i god behold. Vi kan ikke råde over noe med huset, men vi håper jo selvsagt det berger, sier Ødegaard om det 700 år gamle huset, som blir brukt som gårdsbruk. Familien vet foreløpig ingenting om hvordan det kommer til å gå med huset eller når de eventuelt kan flytte tilbake. Er du på stedet? Tips VG her! Forberedte seg dagen før Gjennom hele mandagen regnet det uvanlig mye i Nord-Aurdal, forklarer Ødegaard. – Vi har 600 griser som er ute på fjellet og en del driftsutstyr, så jeg tok høyde for at det skulle skje noe spesielt. Så heldigvis er alle dyrene i god behold ettersom de fikk fôr i går. Driftsutstyret er også intakt heldigvis. – Hvordan står det til med dyrene deres? – De lever og er ikke tatt av raset, men det må jeg gjerne få ordnet med i dag. – Hvordan skal du få hjulpet de, om dere ikke kommer dere tilbake i området? – Vi må få hjelp fra naboer og jeg håper kommunen stepper inn. Det skal nok gå fint, men vi kommer oss ikke til området selv nå. Flere ras i området Vegtrafikksentralen øst meldte om enda et ras, som skjedde ved E16 Tyinvegen, på X/Twitter klokken 08.50. Veien er stengt, og flere beboere i området har blitt hentet ut med helikopter.  Ikke lenge etterpå forteller operasjonsleder Geir Rune Ekse sier til VG at det har gått enda et ras. – Det har gått et ras nærmere Leira, ved Heggjisvegen, sier Ekse like etter klokken 09 tirsdag. Han forteller at åtte husstander evakueres i forbindelse med det andre raset. – Det andre raset er mindre, men sperrer hele veien inn. Det er relativt bratt i hele området, og jordmassene begynner å bli mettet med vann. For å være føre var, så henter vi ut beboere. Ingen hus er tatt ennå, men er risiko for det. Trafikkoperatør Trude Lindstad hos Vegtrafikksentralen opplyser til VG at de ønsker å kjøre Oslo-Bergen, nå må kjøres over E134 Haukelifjell.
Familien til Knut Ødegaard i Nord-Aurdal i Valdres, ble evakuert med Sea King-helikopter på grunn av flere jordras. Ingen er fysisk skadd, men det var en dramatisk hendelse for familien. To boliger er evakuert, og et redningshelikopter er på vei for å evakuere en tredje. Ødegaard og hans familie er nå innlosjert på Fagernes hotell og venter på å finne ut hva som vil skje med deres 700 år gamle gård.